Iolo ap Dafydd

Newyddiadurwr a chyflwynydd teledu a radio o Gymru yw Iolo ap Dafydd. Hyd at 2016 roedd yn Ohebydd Amgylchedd a Materion Gwledig BBC Cymru. Daw ap Dafydd o Lanrwst, Dyffryn Conwy yn wreiddiol, ond bellach mae’n byw yng Nghaerdydd. Mae'n fab i'r awdur plant Dafydd Parri. Mae hefyd wedi treulio cyfnodau yn byw yng Ngwlad Belg, yr Iseldiroedd, Israel a Seland Newydd. Graddiodd o Adran Gymraeg Prifysgol Cymru, Bangor. Bu'n gweithio fel ymchwilydd, is-gynhyrchydd a chyflwynydd rhai o raglenni HTV Cymru, Channel 4 ac S4C cyn ymuno â’r BBC ym 1993 fel Gohebydd Chwaraeon yn y Gymraeg ar raglen Newyddion BBC Cymru, ac fe’i enwebwyd â chanmoliaeth uchel ar gyfer gwobr BT Welsh Sports Journalist of the Year yn 2002. Aeth ymlaen i weithio fel gohebydd Ewropeaidd y BBC. Mae wedi cael y cyfle i adrodd y newyddion o bedwar ban y byd; o Efrog Newydd yn dilyn Ymosodiadau 11 Medi 2001, o Affganistan, Oman, Israel, Gwlad Iorddonen, Coweit ac Irac, roedd yn gohebu o Hilla pan ddarganfuwyd y beddau torfol. Ymunodd â thîm rhaglen Post Cyntaf BBC Radio Cymru ar ddydd Gŵyl Dewi 2004, ac bu hefyd yn gohebu ar raglen Week In Week Out yn 2004. Fe adawodd y BBC yn Ionawr 2016, ac ymunodd â sianel TRT World yn Istanbul fel gohebydd newyddion.